Цул совнаха, адвоката Исраилов Iумар ша а кхин башха „диди“ дацара, аьлла элира, иза дуккхаъ мостагIий а болуш, цкъа цхьана агIор, тIаккха вукху агIор Нохчийчохь тIемаш а бина стаг вара, иза хьаамо а вийна хила тарлуш ву, аьлла. Дадаев Сулейманан, Ешаркаев Турпал-Iелин адвокаташа, шайн агIор, шайн клиенташ герз тухуш а ца хилла, я Исраилов вен Iалашо йолуш а ца хилла, цу дийнахь цу меттехь нисбалар бен, кхин церан бехк а бац, боху лини дIахьош бара. Зуламхошна, мелхо а, набахтен хенаш алсам яха аьлла кхайкхам беш волчу прокуроратурин векало шен къамелехь и зулам цхьа Исраилов верца чекхдолуш дац, иза йоллучу Австри пачхьалкхана тIелатар ду, элира. Иза кхерам тассаран акци а ю, иза политикан вер а ду, ткъа иза динчарна уггаре а лакхара гIуданаш тоха деза, кхин цкъа а цхьанна а Австрехь и тайпа зулам дан дага ца даийта, аьлла. Шина а агIонан хьесапашка ладоьгIначул тIаьхьа кхелахоша сацам бира, кхаа зуламхочунна тоьхна долу набахтин гIуданаш хийцам боцуш дита. Цу кепара, шех кхелахоша „коьрта зуламхо“ олуш волчу Кальтенбруннер — Эдиловн велла дIаваллалц набахтехь хан яккха деза. Ткъа Дадаев Сулейманан ткъо шо, Ешаркаев Турпал-Iелин ялхийтта шо даккха деза. Ешаркаев Турпал-Iелин векал волчу адвоката Филипп Дитера Маршо радионе и сацам шен клиентана мел къаьхьа белахь а, амма и Iедалан низам ду, шаьш иза тIе ца эцча ца довлу, элира.